Sol-Tech gaan grόόt in 2016 - Solidariteit WêreldSolidariteit Wêreld
Tuis › Nuuskantoor › Sol-Tech gaan grόόt in 2016
Sol-Tech gaan grόόt in 2016
Vrydag | 11 Desember | 2015
Sol-Tech, die Solidariteit Beweging se tegniese opleidingskollege, beplan in 2016 ʼn jaar propvol nuwe, opwindende projekte en inisiatiewe om die kollege nog groter, beter en sterker te maak.
Paul van Deventer, besturende direkteur van Sol-Tech, sê die kollege het ʼn besonderse goeie jaar gehad, met rekordgetalle studente en ʼn reputasie vir gehalte-opleiding wat Sol-Tech studente baie gesog in die werkplek maak.
“Ons fokus bly daarop om ons studente so op te lei dat hulle ʼn suksesvolle toekoms kan hê. Ons wil in 2016 hierop voortbou en het reeds begin voelers uitsteek om ons kursusse ook internasionale erkenning te laat geniet – alles met die doel om verdere geleenthede vir ons studente moontlik te maak,” verduidelik Van Deventer.
Van Deventer sê dat die verdere uitbreiding van die opleiding wat Sol-Tech bied, asook die ontwikkeling van personeel, hoog op die kollege se prioriteitslys vir 2016 is.
“Ons wil selfs meer gespesialiseerde toerusting aanskaf waarby studente sal baat deurdat hulle meer unieke vaardighede sal aanleer. Studente sal dus toenemend opleiding in gespesialiseerde toerusting kry wat hulle by geen ander opleidingsinstelling sou kon ontvang nie,” sê Van Deventer.
Elf van Sol-Tech se personeellede het boonop in 2015 verdere kwalifikasies in onderwys en opleiding voltooi. “Ons beoog om hierdie opleiding in 2016 ook na meer personeel uit te brei. Dit sal ons studente verder tot voordeel strek,” sê Van Deventer.
Daarby sal Sol-Tech doelgerigte bemarkingsveldtogte by skole onderneem om bewusmaking van die kollege se kursusse, en die geleenthede wat dit inhou, onder skoolverlaters se aandag te bring.
“Daar is ʼn tekort aan goed opgeleide ambagslui in Suid-Afrika. Jongmense moet bewus gemaak word van die geleenthede wat daar vir hulle in die plaaslike arbeidsmark is. Ons beoog ook om die groot getal afgestudeerde Sol-Tech studente gedurende 2016 deur ʼn alumni-vereniging bymekaar te bring om daardeur verdere geleenthede vir ons studente te skep,” sê Van Deventer.
Interessante feite oor Sol-Tech:
Sol-Tech vier in 2016 sy tiende bestaansjaar as tegniese opleidingsinstelling en bied tans sewe kursusse (ambagte) aan, insluitend kursusse in dieselwerktuigkunde, passer-en-draaier, gereedskapmaker, meulmaker, sweiser, ens.
Sol-Tech is die grootste Afrikaanse tegniese opleidingsinstelling in Suid-Afrika.
Tans het 20,2% van afgestudeerde Sol-Tech-studente hul eie suksesvolle ondernemings op die been gebring en 37,2% werk vir maatskappye met meer as 250 werknemers.
Sol-Tech spog met ʼn 96%-slaagsyfer van alle studente wat die nasionale vaktoets aflê, en daar word in die vooruitsig gestel om gedurende 2016 hierop te verbeter.